Forslag til Europa-Parlamentets og Rådets direktiv om ændring af Rådets direktiv 85/374/EØF om tilnærmelse af medlemsstaternes administrativt eller ved lov fastsatte bestemmelser om produktansvar (97/C 337/12) (EØS-relevant tekst) KOM(97) 478 endelig udg. - 97/0244(COD)

(Forelagt af Kommissionen den 1. oktober 1997)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i artikel 189 B i traktaten om oprettelse af Det Europæiske Fællesskab, og

ud fra følgende betragtninger:

Produktsikkerhed og erstatning for skader forårsaget af defekte produkter udgør samfundsmæssige krav, som bør efterkommes i det indre marked, hvor produkternes frie bevægelighed er sikret; Fællesskabet har efterkommet kravene gennem Rådets direktiv 85/374/EØF (1) og Rådets direktiv 92/59/EØF af 29. juni 1992 om produktsikkerhed i almindelighed (2);

med direktiv 85/374/EØF indførtes en retfærdig fordeling af de risici, der følger af et moderne, udpræget teknisk samfund; direktivet har således fundet en rimelig balance mellem de involverede interesser, navnlig beskyttelsen af forbrugernes sundhed, fremme af innovation samt videnskabelig og teknisk udvikling, sikkerhed for lige konkurrencevilkår og fremme af samhandelen efter harmoniserede regler om civilretligt ansvar; direktivet har således bidraget til at øge de økonomiske beslutningstageres bevidsthed om produktsikkerhed og betydningen heraf;

direktivet har ikke kunnet føre til en fuldstændig harmonisering af medlemsstaternes lovgivninger på grund af direktivets undtagelsesbestemmelser, navnlig vedrørende direktivets anvendelsesområde, som udelukker uforarbejdede landbrugsvarer;

Kommissionen overvåger gennemførelsen og virkningerne af direktiv 85/374/EØF, herunder navnlig aspekter vedrørende forbrugerbeskyttelse og det indre markeds funktion (3); Kommissionen skal i denne henseende i overensstemmelse med artikel 21 fremlægge en anden rapport om direktivets anvendelse;

medtagelse af basislandbrugsvarer i anvendelsesområdet for direktiv 85/374/EØF vil bidrage til at genetablere forbrugernes tillid til sikkerheden i landbrugsproduktionen; en sådan medtagelse opfylder kravet om forbrugerbeskyttelse på et højt niveau;

disse omstændigheder gør det nødvendigt at ændre direktiv 85/374/EØF for at lette en legitim godtgørelse for sundhedsskader forårsaget af defekte landbrugsvarer til fordel for forbrugerne;

nærværende direktiv påvirker det indre markeds funktion, da samhandelen med landbrugsvarer ikke vil være underlagt forskellige retsregler om producentansvar;

det objektive ansvar i direktiv 85/374/EØF bør udvides til at omfatte alle former for produkter, herunder landbrugsvarer som defineret i traktatens artikel 38, stk. 1, andet punktum, og anført i bilag II til samme traktat;

i overensstemmelse med proportionalitetsprincippet er det for at virkeliggøre de grundlæggende målsætninger om en bedre beskyttelse af samtlige forbrugere og et velfungerende indre marked nødvendigt og hensigtsmæssigt at medtage landbrugsvarer i direktiv 85/374/EØF; nærværende direktiv begrænser sig til det nødvendige for at nå de tilsigtede mål i overensstemmelse med traktatens artikel 3 B, stk. 3 -

UDSTEDT FØLGENDE DIREKTIV:

Artikel 1

Direktiv 85/374/EØF ændres således:

1) Artikel 2 affattes således:

»Artikel 2

Ved gennemførelsen af dette direktiv forstås ved udtrykket »produkt« enhver løsøregenstand, selv om genstanden indgår som en bestanddel i en anden løsøregenstand eller i en fast ejendom. Udtrykket »produkt« omfatter tillige elektricitet.«

2) I artikel 15, stk. 1, udgår litra a).

Artikel 2

1. Medlemsstaterne vedtager og offentliggør senest den 1. januar 1999 de nødvendige love og administrative bestemmelser for at efterkomme dette direktiv. De underretter straks Kommissionen herom. Medlemsstaterne anvender disse bestemmelser fra den 1. januar 1999.

Når medlemsstaterne vedtager de i stk. 1 nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 210 af 7. 8. 1985, s. 29.

(2) EFT L 228 af 11. 8. 1992, s. 24.

(3) Første rapport om direktivets anvendelse (KOM(95) 617 af 13. 12. 1995).

BILAG A

>TABELPOSITION>